Tallene taler deres tydelige sprog for responstiderne i Region Nordjylland. Det bekymrer på Mors og ærgrer i toppen af i regionen.

Det ser ikke for godt ud med responstiderne på Mors. Altså den tid, der går fra, man ringer, til at ambulancen er fremme. En ny opgørelse viser, at den gennemsnitlige responstid er steget fra 8 minutter og 40 sekunder til 9 minutter og 31 sekunder. Fra første halvår i 2019 til i dag. - Det giver en vis bekymring, siger Henning Sørensen (V), der er formand for Det Sociale Udvalg i Morsø Kommune, til TV MIDTVEST og uddyber: - Jeg kan se, at der bliver kørt flere ture fra Salling af, og det fortæller mig, at i de tider, hvor man skal afsted herfra (med ambulance, red.), så er der ingen beredskab på Mors. Når det sker ofte, fortæller det mig, at beredskabet ikke er til stede her på øen. Den gennemsnitlige responstid i hele Region Nordjylland er også steget. På Mors er den længere ventetid et punkt på udvalgsdagsordenen tirsdag. Som så mange gange før. - Det er noget af det, vi har meget stor fokus på. Det er vores borgere, det går ud over, hvis der ikke er beredskab på øen den dag, nogen får brug for det ved for eksempel et hjertestop, hvor det er minutter, der tæller. - At vente på en ambulance i en halv time er rigtig, rigtig lang tid, og det er dér, bekymringen er. Og når responstiden gennemsnitlig øges, er det et udtryk for, at der kommer flere af de ture med lang responstid. - Vi har gjort det, vi kunne Lone Sondrup (V) er 1. næstformand i Region Nordjylland. Hun ærgrer sig over de stigende responstider. - Det er ikke i orden, siger hun til TV MIDTVEST og fortsætter: - Vi er meget opmærksomme på responstider, men der kan heller ikke holde en ambulance på ethvert hjørne. Har I gjort det godt nok? - Vi har haft den økonomi, vi har haft. Men vi kan heldigvis hjælpe hinanden på tværs af regionsgrænserne. Jeg vil ikke sige, at vi har gjort det godt. Vi har gjort det, vi kunne. - Heldigvis har vi lægehelikopteren, som kan tage nogle af de yderpunkter, hvor responstiden er længst, afslutter hun. Lige nu er det Falck og regionen selv, der står for ambulancekørsel. Fra 2022 erstattes Falck af PreMed.